–Мәжит, Илһөйәр! Әйҙәгеҙ әле, аулаҡлап сәй эсеп алайыҡ... Нисә көн йәшәйһегеҙ, бер-берегеҙ менән танышмайһығыҙ ҙа, буғай. – Өҫтәл артына ултырғас, аҡ сәйнүгенән кәсәләргә сәй ҡоя-ҡоя Маһира апа һүҙ башланы. – Мәжит, Илһөйәр Татарстан ҡыҙы, Ҡазан янындағы ауылдан. Теге тажигы менән бик йонсоп йәшәй, бахырҡай... Ә Мәжит абзыйың республиканың көньяғындағы алыҫ райондан, журналист, өйләнгән, алма кеүек малай үҫтерәләр. Үҙе һөйләмәһә лә, йәш кенә көйө бик күпте күргән ул да... Аралашып йәшәгеҙ! Илһөйәр, юҡ-бар уйҙарыңды эсеңә боҫорма, сиргә һабышырһың, Мәжит менән кәңәшләш! Абзыйың бик аҡыллы бала, тәүфиҡле, үҫтергән ата-анаһына рәхмәт!..